
A városi kormányzás közjogi eszközei

Pályamunkám témájául a városi kormányzás közjogi eszközeinek bemutatását választottam. A városok és az őket körülvevő települések közszolgáltatási hatékonyságát növelő intézmények kialakítását a kontinens modellalkotó államaiban már közel fél évszázada a közigazgatás fontos feladatának tekintik. E modellek a mérethatékonysági problémákból fakadó szolgáltatás-szervezési gondokat településegyesítések alkalmazásával, illetve a differenciált társulási rendszer kialakításával (esetenként e kettő megoldás együttes alkalmazásával) kezelik. Habár a közjogi megoldások mellett adottak a köz-és magánszektor együttműködései (magánjogi eszközök) is, mivel ezek az eszközök nem mindenhatóak, közigazgatás-hatékonysági szempontból jól működő közjogi megoldások biztosítása is indokolt. Annak ellenére, hogy a közjogi eszközök reformjához hazánkban éppen ideális a jogi környezet is – hiszen a nyugati folyamatokhoz hasonlóan az önkormányzati középszint átalakítása megtörtént –, a modellalkotást számos tényező nehezíti.
A közjogi megoldások vizsgálata nemcsak érdekes, hanem időszerű is. A kutatási terület érdekessége abban rejlik, hogy a témát a hazai szakirodalom még csak szűk körben tárta fel, s a vizsgálatok jellemzően nem közigazgatási jogi, hanem urbanisztikai szempontúak. Időszerűségét az adja, hogy a Magyarország helyi önkormányzatairól szóló 2011. évi CLXXXIX. törvénnyel (a továbbiakban: Mötv.) új alapokra helyezett önkormányzati rendszerbe beépíthetők a város és környékének összevonását vagy speciális társulási formákba szervezését jelentő városi kormányzati eszközök. A magyar rendszer megreformálásához az európai közjogi megoldások szolgálhatnak mintául, mivel a hazai szabályozáshoz képest speciális jellegadó sajátosságokkal – a társulások esetében erősebb jogosítványokkal - rendelkeznek, és egyes közszolgáltatási kérdéseket hatékonyan képesek kezelni. Annak megítéléséhez, hogy ezek a megoldások (részben vagy egészben) adaptálhatók lennének-e a magyar jogi szabályozásba, szükséges megvizsgálni a városkörnyékiség előzményeit, és feltárni az elmúlt 20 év városi kormányzást érintő társulási rendszerének előnyeit és hibáit. A Mötv. a városok szerepét újragondolja ugyan, a nyugati minták irányába történő elmozdulás azonban nemcsak hogy nem egyértelmű, hanem a városi kormányzás ellen ható elemeket is tartalmaz. Kérdés, hogy a sajátos utat követő új önkormányzati törvény adta keretek között megvalósulhat-e a hatékony és demokratikus városkörnyéki igazgatás feltámadása? 



